KIRJALLINEN KYSYMYS P-0163/03

esittäjä(t): Avril Doyle (PPE-DE) komissiolle

(22. tammikuuta 2003)

Aihe: Yhteinen kalastuspolitiikka

Voisiko komissio antaa seuraavat tiedot:

- kalastusviranomaisten määrä Espanjassa, Yhdistyneessä kuningaskunnassa, Ranskassa, Belgiassa, Irlannissa ja Tanskassa

- pidätysten ja syytteiden määrä kussakin maassa viimeisen saatavissa olevan vuoden tietojen mukaan

- millaisia laji- ja kalastusaluekiintiöitä on myönnetty / myönnetään kullekin ehdokasvaltiolle?

Franz Fischlerin komission puolesta antama vastaus

(11. helmikuuta 2003)

1. Seuraavat tiedot kalastusviranomaisten määrästä Belgiassa, Tanskassa, Espanjassa, Ranskassa, Irlannissa ja Yhdistyneessä kuningaskunnassa perustuvat jäsenvaltioiden toimittamiin vuosikertomuksiin.

Belgiassa on viisi kalastustarkastajaa.

Tanskassa paikallisten tarkastusvirastojen palveluksessa on yhteensä 127 virkamiestä, jotka huolehtivat maissa suoritettavista tarkastuksista. Kalastusalueiden valvonnasta vastaavilla neljällä valvonta-aluksella on 80 hengen miehistö, joka toimii vuorotteluperiaatteella. Kaikilla näillä miehistön jäsenillä on oikeus tehdä tarkastuksia.

Espanjassa on keskushallinnon alaista kalastuksen valvontaa varten 74 maissa toimivaa kalastustarkastajaa, joista 20 työskentelee maatalous- ja kalastusministeriön (MAPA) pääkonttorissa Madridissa ja 54 eri alueilla. Itsehallintoalueiden palveluksessa on yhteensä 133 kalastustarkastajaa. Merellä tarkastuksia suorittavien tai näihin tehtäviin valtuutettujen virkamiesten määrää ei ole ilmoitettu.

Ranskassa kalastuksen valvontaan osallistuu 621 merihallinnon (Affaires Maritimes) virkamiestä, joista 291 suorittaa näitä tehtäviä vakinaisesti ja 330 satunnaisesti. Koska tietoja siitä, kuinka paljon henkilötyöpäiviä tosiasiassa käytetään kalastuksen valvontaan, on vaikea esittää muiden jäsenvaltioiden tietojen kanssa vertailukelpoista tietoa kalastuksen valvontaan tosiasiallisesti osallistuvien kalastusviranomaisten määrästä. Lisäksi Ranskan laivaston ja Gendarmerie Maritimen henkilöstö valvoo kalastusta, mutta koska tarkempia tietoja näihin tehtäviin käytetystä ajasta ei myöskään ole saatavissa, vertailukelpoisia lukuja ei voida esittää.

Irlannissa on kolme johtotason kalastusvirkamiestä ja 35 kalastusvirkamiestä maissa suoritettavia tarkastuksia varten. Irlannin laivasto suorittaa tarkastukset merellä, ja tietoja tarkastustehtäviin valtuutetun henkilöstön määrästä ei ole saatavissa.

Yhdistyneessä kuningaskunnassa on 151 maissa toimivaa tarkastajaa. Myöskään Yhdistyneen kuningaskunnan osalta ei ole saatavissa tietoja merellä tarkastuksia suorittavan tai tähän tehtävään valtuutetun henkilöstön määrästä.

2. Tilastotietoja vakavista sääntörikkomuksista on saatavissa komission tiedonannosta nimeltä Vuonna 2001 havaitut käyttäytymistavat, joilla rikotaan vakavasti yhteisen kalastuspolitiikan (YMP) sääntöjä(1). Vakavien YMP:aa koskevien sääntörikkomusten ja niiden vuoksi käynnistettyjen rikosoikeudellisten ja hallinnollisten menettelyjen määrä esitetään liitteessä 1, joka on lähetetty suoraan parlamentin sihteeristölle ja parlamentin jäsenelle.

Ehdokasvaltioiden kiintiöt

3. Laajentuneessa yhteisössä kalastuskiintiöiden jako perustuu edelleen nykyisiin kalastustapoihin. Itämeren osalta uusien kiintiöiden jakoperusteina ovat Kansainvälisen Itämeren kalastuskomission (International Baltic Sea Fisheries Commission, IBSFC) nykyiset kiintiöt. Punakampelan osalta, jota ei säännellä kyseisen komission toimesta, kiintiöt pohjautuvat vertailukautena 19972001 purettujen saaliiden määriin. Itämeren ulkopuolella Puolalla on joitakin kiintiöitä, jotka perustuvat Puolan nykyisiin kiintiöihin Koillis-Atlantin kalastuskomissiossa (North-East Atlantic Fisheries Commission, NEAFC) ja turskan kalastusalueella Svalbardissa. Tiedot liittymissopimukseen liitettävistä, neuvottelun alaisista kiintiöistä on esitetty liitteessä 2, joka on lähetetty suoraan parlamentin sihteeristölle ja parlamentin jäsenelle.

(1) KOM(2002) 687 lopullinen.